ดีแทคชี้โทรคมนาคมกลับมาศึกคักแล้ว
ดีแทคชี้ อุตสาหกรรมโทรคมนาคมกลับคึกคัก หลังได้ กทช.ตัวจริงเสียงจริง&nbsp; พร้อมเดินหน้าหาธุรกิจใหม่ รับการแข่งขัน
18 มี.ค. 2553

ดีแทคชี้ อุตสาหกรรมโทรคมนาคมกลับคึกคัก หลังได้ กทช.ตัวจริงเสียงจริง  พร้อมเดินหน้าหาธุรกิจใหม่ รับการแข่งขัน 
 




นายธนา เธียรอัฉริยะ รองประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น หรือ ดีแทค  เปิดเผยว่า อุตสาหกรรมโทรคมนาคมในปีนี้เริ่มกลับมาคึกคักมากขึ้น  เพราะมีความหวังจากคณะกรรมการกิจการโทรคมนาคมแห่งชาติ ( กทช.) ที่ขณะนี้ได้กรรมการครบทั้ง 7 ท่าน ซึ่งทำให้งานต่างๆ ที่เคยค้างคาไว้เดินหน้าไปได้ด้วยดี 
ทั้งนี้ การที่มี กทช. ทั้ง 7 ท่าน และมีอำนาจในการทำงานเต็มที่ทำให้สามารถผลักดันโครงการต่างๆ ได้เร็วขึ้น ไม่ว่าจะเป็น การประมูลใบอนุญาตให้บริการ (ไลเซ่นส์) 3จี บนคลื่นความถี่ 2.1 กิกะเฮิร์ตซ  บริการโครงข่ายอินเทอร์เน็ตความเร็วสูงไร้สาย (ไวแมกซ์) บริการคงสิทธิเลขหมาย (นัมเบอร์พอร์ทิบิลิตี้) ซึ่งล้วนแล้วแต่เป็นบริการที่ทำให้อุตสาหกรรมนี้เริ่มมีทิศทางที่ชัดเจนมากขึ้น หลังจากที่หยุดชะงักมานาน
นายธนา กล่าวว่า  สิ่งที่ต้องการให้ กทช. ดำเนินการ คือ นำผู้ให้บริการโทรศัพท์พื้นฐานเข้าสู่กระบวนการใช้ค่าเชื่อมโยงโครงข่าย หรือ ไอซี (อินเตอร์คอนเนกชั่นชาร์จ)  พร้อมกับผู้ให้บริการมือถือ เพื่อการใช้ไอซีจะได้เกิดขึ้นทั้งระบบ ไม่ใช่เพียงแค่ระหว่างผู้ให้บริการมือถือเพียงอย่างเดียว 
สำหรับโครงสร้างใหม่ของดีแทค ที่ให้นายธนาไปดูแลรับผิดชอบกลุ่มงานใหม่ โดยดำรงตำแหน่งรองประธานเจ้าหน้าที่บริหารกลยุทธ์องค์กร แทน ตำแหน่งเดิมที่รับผิดชอบกลุ่มงานพาณิชย์นั้น นายธนา กล่าวว่า เป็นเรื่องปกติของการเปลี่ยนแปลงภายในองค์กรเพื่อให้การทำงานมีทิศทางที่ชัดเจนมากขึ้น  
ทั้งนี้  ธุรกิจใหม่ๆ ที่จะเกิดขึ้นหลังเข้าไปดูแลกลุ่มงานใหม่ คือ บริการอินเทอร์เน็ตไร้สาย (ไว-ไฟ)  และ อินโนเวชั่น เซ็นเตอร์ เพือให้สอดคล้องกับเทคโนโลยีใหม่ๆ และการแข่งขันที่มากขึ้น